Informatīvais ziņojums

par Ministru kabineta š.g. 3.aprīļa sēdes darba kartības punktu

**“Par Zemes novērošanas programmu (GMES) un tās darbībām pēc 2014.gada”**

*2011. gada 30. novembrī Eiropas Komisija publicēja priekšlikumu) par Par Zemes novērošanas programmu (GMES) un tās darbībām pēc 2014.gada . Sākot ar 2012. gada 1. janvāri ES Padomes darba grupās, kas ir Izglītības un zinātnes ministrijas kompetencē – apvienotajā pētniecības un kodoljautājumu un kosmosa darba grupās, sākās darbs pie EK priekšlikuma apspriešanas un savu nacionālo interešu aizstāvēšanas.*

**1. Sākotnējā pozīcija par „Par Zemes novērošanas programmu (GMES) un tās darbībām pēc 2014.gada”**

Eiropas Zemes novērošanas programma (*Global Monitoring for Environment Security* – GMES) ir ES kosmosa politikas programma saskaņā ar ES darbības līguma 189.pantu. Eiropai ir nepieciešama sava labi koordinēta un uzticama novērošanas sistēma, ar kuras palīdzību tā var reaģēt uz pieaugošajiem globālajiem izaicinājumiem un kontrolēt tos.

GMES ir ilgtermiņa programma, kas ir balstīta uz partnerattiecībām starp ES, dalībvalstīm, Eiropas Kosmosa aģentūru (EKA) un citiem partneriem. GMES mērķis ir nodrošināt Eiropas Komisiju (EK), citas ES institūcijas, ES dalībvalstu iestādes un reģionus ar precīzu, nepārtrauktu un uzticamu datu plūsmu par notiekošo vides, klimata pārmaiņu un drošības jomās. GMES informācija palīdzēs nodrošināt ekonomikas stabilitāti un izaugsmi.

No 1998. līdz 2013. gadam GMES programmai paredzētais finansējums tiek piešķirts no ES un EKA līdzekļiem, galvenokārt, programmas attīstībai. No 2011.-2013.gadam tiek piešķirtais finansējuma paredzēts sākotnējām operacionālām aktivitātēm. Paredzēts, ka sākot ar 2014. gadu GMES programma sāks ar pilnu jaudu darboties t.s. operacionālajā fāzē.

Kopš 1998. gada kopējais ES finansējums GMES programmai ir pārsniedzis 3,2 miljardus EUR pakalpojumu attīstībai un sākotnējām operacionālajām aktivitātēm, kā arī kosmosa un *in situ* infrastruktūru izveidošanai. Pakalpojumu komponentei ES ir piešķīrusi 520 mlj. EUR un EKA – 240 mlj. EUR, savukārt, kosmosa komponentei ES ir piešķīrusi 780 mlj. EUR un EKA – 1,65 miljardus EUR, ieskaitot piekļuvi tālizpētes datiem no nacionālajiem satelītiem.

Pēc 2013.gada GMES jānodrošina pilnīga pārmantojamība visām komponentēm, ietverot pilna izvietošana, uzturēšana, attīstība, pilnveidošana ar nepieciešamo plānoto budžetu 5,84 miljardi EUR (2011.gada cenās) visam MFF (no 2014.-2020.). Šajā summā 1,09 miljardi EUR paredzēti pakalpojumiem, 350 mlj. EUR – *in situ* komponentei, 4,4 miljardi EUR (pēc EKA aprēķiniem) paredzēti kosmosa komponentei. GMES programmas paredzamais ieguvums līdz 2020. gadam šos ieguldījumus ir vismaz dubultā apjomā un četrkāršā apjomā līdz 2030.gadam. Ja ES nespēs garantēt ieguldījumus GMES programmā, ES zaudēs galvenajiem konkurentiem no attīstības valstīm (Brazīlija, Indija, Krievija, Ķīna), kuras plāno ieguldīt Zemes novērošanā milzu summas.

EK redz trīs iespējas GMES finansēšanai:

1. izveidojot īpašu GMES fondu (par paraugu izvēloties Eiropas Attīstības fondu);

2. sekmējoša sadarbība (tas iesaistītu ieinteresētas dalībvalstis);

3. industrijas līdzdalība.

EK atbalsta pirmo iespēju par GMES fonda izveidošanu, kurā finansējumu iemaksā visas 27 ES dalībvalstis, izejot no to *gross national income* (GNI). Fonda pārvaldīšana tiktu deleģēta EK. Lai to panāktu, nepieciešama ES dalībvalstu starpvalstu vienošanās, fonda darbību noteiks finanšu noteikumi, kurus pieņems Padome, balstoties uz EK priekšlikumu. Lai nodrošinātu GMES programmas ilgtspēju, starpvalstu vienošanās nosacījumi jāpieņem ar 2014.gada 1.janvāri un ratificējot to visās 27 dalībvalstīs. Maksimālā finanšu aploksne MFF ietvaros GMES darbībām tiek plānota 5,84 miljardu EUR apmērā.

EK priekšlikums paredz, ka GMES programmas pārvaldība tiks uzticēta Eiropas Globālās navigācijas satelītu sistēmas aģentūrai (*European Global Navigation Satellite System (GNSS) Agency*, GSA). GSA darbosies EK politiskā uzraudzībā un tās darbība būs saistīta ar GMES programmai piešķirto finanšu līdzekļu pārvaldību un īstenošanas uzdevumu uzraudzību. GSA administratīvās izmaksas saistībā ar GMES programmas pārvaldību būtu jāietver plānotajā GMES fondā.

Plānota šāda katras GMES komponentes tehniskā koordinēšana un darbību īstenošana:

1. GMES pakalpojumi:

(a) Operacionālās darbības

i) globālās sistemātiskās/ikdienas darbības Zemes apakšsistēmu uzraudzībai un prognozēšanai reģionālā un globālā līmenī (jūras vide, atmosfēra un gaisa kvalitāte, globālie zemes virsmas un klimata pārmaiņu uzraudzības pakalpojumi);

ii) reģionālie/lokālie pasākumi pēc pieprasījuma*,* kas ietver ārkārtējo situāciju vadību, drošības un zemes virsmas monitoringa pakalpojumus visai Eiropai.

(b) esošo pakalpojumu kvalitātes uzlabošana un darbība, jaunu pakalpojumu elementu attīstība, veicinot arī atvasinātos pakalpojumus

Zemes virsmas monitoringa pakalpojumu tehniskā koordinācija ir uzticēta Eiropas Vides aģentūrai (*European Environment Agency*, EEA). Ārkārtējo situāciju pārvaldīšanas pakalpojumu tehniskā koordinācija varētu tikt uzticēta Eiropas Ārkārtas situāciju reaģēšanas centram. Atmosfēras pakalpojumu tehniskā koordinācija varētu tikt uzticēta Eiropas Vidēja termiņa laika prognožu centram.

Pārējo pakalpojumu (klimata pārmaiņu, jūras vides uzraudzības, drošības) tehniskā koordinēšana ir sagatavošanas stadijā. Šo pakalpojumu sniegšanā varētu būt iesaistīti EK dienesti un citas Eiropas Savienības institūcijas, piemēram, Eiropas Jūrlietu drošības aģentūra, Eiropas Savienības Satelītu centrs, Eiropas Ārējās robežas operacionālās sadarbības pārvaldības aģentūra vai Eiropas Aizsardzības aģentūra.

2. GMES kosmosa komponente:

(a) operacionālās darbības, kas ietver piekļuvi trešo pušu misijām, datu izplatīšanu, tehnisko palīdzību EK pakalpojumu datu prasību apkopošanā, novērojumu pārrāvumu identificēšanu, ieguldījumu jauno kosmosa misiju specifikāciju izstrādē, var tikt uzticētas EKA par augstas izšķirtspējas attēliem virs sauszemes un mērķorientētām teritorijām un Eiropas Meteoroloģisko satelītu izmantošanas organizācijai par sistemātiskiem un globāliem atmosfēras un okeāna novērojumiem;

(b) attīstības pasākumi (komsosa infrastruktūra, tehniskā palīdzība, pasākuma koordinācija u.c.), ko pārzinātu EKA līdz ar EK dienestu tehnisko iesaistīšanos.

3. GMES *in situ* komponentes operacionālās darbības:

(a) *in situ* datu nodrošināšanas koordinēšana GMES pakalpojumiem ar *ad hoc* administratīviem pasākumiem kopā ar *in situ* datu sniedzējiem;

(b) trešo pušu *in situ* datu nodrošināšanas koordinēšana starptautiskā līmenī;

(c) tehniskās palīdzības sniegšana, lai GMES pakalpojumu datu prasības pārvērstu *in situ* novērojumu infrastruktūras un tīklu specifikācijās

(d) mijiedarbība ar *in situ* operatoriem, lai sekmētu GMES *in situ* komponentes attīstības aktivitāšu konsistenci.

*In situ* komponentes tehniskā koordinēšana varētu tikt uzticēta EEA.

GMES datu un informācijas politika turpina balstīties uz principu par brīvu un atklātu piekļuvi (subjekts juridiskiem un drošības ierobežojumiem) un ņemot vērā esošo likumdošanu, piemēram, direktīvu par publiskā sektora informācijas atkalizmantošanu 2003/98/EK un INSPIRE direktīvu 2007/2/EK. Jāņem vērā, ka gan direktīva Par publiskā sektora informācijas atkalizmantošanu, gan INSPIRE direktīva paredz datu lietotāju licencēšanu, t.i. pirms datu saņemšanas lietotājs apņemas ievērot datu īpašnieka noteiktos izmantošanas noteikumus.

Latvija kopumā atbalsta Eiropas Komisijas Komunikāciju par Zemes novērošanas programmu (GMES) un tās darbībām pēc 2014. gada un tajā nospraustos programmas saturiskos mērķus.

GMES programma un ES daudzgadu budžets

**Latvija skata** **jautājumu par GMES** kontekstā ar sarunām par ES daudzgadu budžetu 2014.-2020. gadam.

**Latvija norāda**, ka EK piedāvātais finansēšanas modelis uzskatāms par necaurspīdīgu un grūti pārraugāmu, kā arī ir pretrunā ar budžeta disciplīnu un pareizo finanšu pārvaldību.

**Latvija uzskata, ka** GMES jāfinansē ES daudzgadu budžeta ietvaros, neapdraudot Latvijas izvirzītās prioritātes (minētas Ārlietu ministrijas pozīcijā Nr.2 „Par ES daudzgadu budžetu 2014.-2020. gadam”).

**Latvijai ir būtiski**, lai finansēšanas plāna rezultātā rastos iespēja industrijai īstenot ar GMES saistītus projektus.

**Latvijai ir svarīga** ģeogrāfiskā principa ievērošana un reģionālās dimensijas stiprināšana GMES programmas sakarā.

GMES pārvaldība

**Latvija uzskata**, ka programmas politisko uzraudzību varētu nodrošināt Eiropas Komisija.

**Latvija atbalsta** GMES programmas administratīvo un finanšu līdzekļu pārvaldības funkciju nodošanu Eiropas Globālo navigācijas satelītu sistēmu (GNSS) aģentūrai.

**Latvija uzskata**, ka GMES pārvaldības funkcijas ir nepieciešams uzticēt institūcijai, kurai jau ir pieredze kosmosa jomas programmu pārvaldībā.

**Latvijai ir pieņemami**, ka GMES operacionālās aktivitātes pārraudzīs GNSS.

**Latvija arī norāda**, ka šobrīd EK dokumentā ir paredzēts paplašināt GNSS aģentūras uzdevumus, deleģējot tai administratīvo un finanšu uzraudzību, bet nekas netiek minēts par operacionālo aktivitāšu uzraudzību.

**Latvijai ir būtiska** operacionālo darbību uzraudzība un Latvijas interesēs būtu šīs funkcijas uzticēt institūcijai, kurā Latvijai ir pārstāvēta un var piedalīties lēmumu pieņemšanas procesā.

**Vienlaikus Latvija norāda**, ka skeptiski vērtē GMES pārvaldības funkciju uzticēšanu Eiropas Kosmosa aģentūrai, jo:

1) Latvija nav tās dalībvalsts un nevar iesaistīties lēmumu pieņemšanas procesā;

2) Eiropas Kosmosa aģentūras pamatdarbība saistīta ar pētniecības jomu un GMES pārvaldība neatbilstu minētās aģentūras darbības pamatmērķim.

**Latvija uzskata**, ka ir jādiskutē par konkrēto pārvaldības funkciju sadalījumu starp iesaistītajām institūcijām.

**Vienlaikus Latvija atzīmē**, ka pārāk sadrumstalots pārvaldības modelis būs grūtāk uzraugāms no EK kā programmas politiskās pārvaldītājas puses.

GMES datu politika

**Latvijai ir svarīgi aizsargāt** dalībvalstu sagatavoto un GMES pakalpojumiem sniegto datu autortiesības ar mērķi aizsargāt investīcijas no Latvijas budžeta dotācijām, kas izlietotas šo datu (īpaši *in situ*) iegūšanai un uzturēšanai.

**Latvija atbalsta** ierosinājumu EK sagatavot priekšlikumu par GMES datu un informācijas politiku.

**Latvija uzskata**, ka šāds dokuments parādīs, kas tiek saprasts ar atvērtu datu politiku, un norāda, ka no tā ir ļoti atkarīgs, kādu finansējumu dalībvalstīm vajadzēs atvēlēt *in-situ* datu, t.sk. ģeotelpisko pamatdatu, aktualizācijai un piekļuves nodrošināšanai GMES pakalpojumiem, kā arī to izmantošanas izsekojamībai.

Latvijas Republikas interešu aizstāvis ES Padomes darba grupās Izglītības un zinātnes ministrijas jautājumu kompetencē - Izglītības un zinātnes ministrijas nozares padomniece **Liene Bramane**.

Izglītības un zinātnes ministrs R.Ķīlis

Vīza:

Valsts sekretārs M.Gruškevics

27.03.2012. 15:24

1370

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, baiba.beinarovica@izm.gov.lv